Camilla Hersom (RV), 2013-12-13:
Tak for det.
Det er jo altid interessant her ved behandlingerne i Folketingssalen, hvordan de enkelte partier vurderer de lovforslag, vi behandler.
Og der kan jeg jo forstå, at Venstre synes, det er et ganske lille lovforslag, som bare er en lille justering oven på et arbejde, som en tidligere V-minister havde sat i gang, mens Dansk Folkeparti synes, det er så stort et forslag, at der er dele af det, de ikke kan stemme for, så de ønsker en opsplitning.
I mit parti synes vi, at det her lovforslag er et udtryk for, at vi endelig får klare regler på et område, som har været efterspurgt i årevis.
Lovforslaget behandler forholdet mellem sundhedspersoner og industrien.
Det er jo et forhold, hvor vi ønsker et fagligt tæt, men åbent og transparent samarbejde – et forhold, hvor vi vil undgå, at der skabes et uhensigtsmæssigt afhængighedsforhold, og det er, hvad enten den afhængighed handler om penge, position, ferierejser eller noget som helst andet.
Lovforslaget er en del af en større handlingsplan, der dels indeholder de lovændringer, vi diskuterer i dag, dels lægger op til fremadrettede aftaler med regionerne og de faglige organisationer, ligesom der vil blive etableret en følgegruppe.
Det lægger vi faktisk ret stor vægt på i mit parti, fordi udviklingen inden for såvel medicinalindustrien som medicoindustrien går jo med en hast, der gør, at vi utvivlsomt vil møde udfordringer i fremtiden, som vi ikke har haft fantasi til at forestille os.
I Radikale Venstre hilser vi altså den samlede handlingsplan og de konkrete lovændringer velkommen.
Der vil i fremtiden blive tale om væsentlig øget åbenhed, fordi såvel medicoindustrien som flere faggrupper bliver omfattet af reglerne, hvis de vel at mærke har med patienter at gøre eller har indflydelse på andre sundhedspersoner.
Reglerne bliver også i fremtiden tilstrækkelig smidige efter vores opfattelse, fordi der bliver skelnet mellem en tilknytning, som kræver selvanmeldelse, og så den form for tilknytning, der nødvendiggør en egentlig tilladelse fra Sundhedsstyrelsen, og det omfatter rådgivning, tillidsposter og økonomisk tilknytning af en vis betydning.
Vi synes, det er helt på sin plads, at der laves den skelnen, men også, at alt bliver omfattet.
Vi er glade for det fokus, der er i regelsættet, på, at der skal være strengere habilitetskrav for de sundhedspersoner, der fungerer som rådgivere af offentlige myndigheder.
Vi synes, det er fuldstændig afgørende, at der ikke kan sættes spørgsmålstegn ved habiliteten i de tilfælde, og det mener vi er i alles interesse.
Og vi synes også, det er helt fint, at der lægges op til omfattende information til såvel sundhedspersonerne som industrien om de nye regler.
I Radikale Venstre håber vi, at den samlede handlingsplan kan medvirke til at stimulere den kulturændring, som er så utrolig vigtig.
Vi har behov for, at vores sundhedspersoner samarbejder med industrien – både selvfølgelig helt oplagt af hensyn til fremskridt inden for sundhedsvæsenet, men jo faktisk også af hensyn til at videreudvikle et erhverv, som har meget, meget stor betydning for Danmark i form af vækst, arbejdspladser, kompetenceudvikling og tiltrækning af kompetencer.
Men vi har jo også et helt grundlæggende behov for, at sundhedsfaglige personer først og fremmest har patientens bedste for øje, og at der ikke er andre interesser eller andre motiver end netop det.
Det tror vi handlingsplanen kan medvirke til både at understrege og også at udvikle yderligere.
Vi kan derfor støtte forslaget i sin helhed.